b'\n_START_ARTICLE_\nPod\xc4\x8dastnik\n_START_SECTION_\nDefinicija\n_START_PARAGRAPH_\nPod\xc4\x8dastnik (angle\xc5\xa1ko Non Commissioned Officer; kratica NCO; okraj\xc5\xa1ava P\xc4\x8c) je polo\xc5\xbeajna oznaka za pripadnika oboro\xc5\xbeenih sil, ki mu poveljujo\xc4\x8di \xc4\x8dastnik (angle\xc5\xa1ko Commanding Officer, kratica CO) podeli avtoriteto vodenja oz. poveljevanja._NEWLINE_Pod\xc4\x8dastniki v ve\xc4\x8dini zahodnih oboro\xc5\xbeenih sil predstavljajo \xc2\xbbhrbtenico\xc2\xab le-teh, saj so izbrani kot najbolj\xc5\xa1i vojaki ter vodijo vojake in manj\xc5\xa1e takti\xc4\x8dne enote (ognjena skupina, posadka, oddelek). Vi\xc5\xa1ji pod\xc4\x8dastniki (angl. Senior NCO) lahko vodijo tudi ve\xc4\x8dje organizacijske enote (vod oz. vodu ali celo \xc4\x8deti primerljive enote)._NEWLINE_Pod\xc4\x8dastnik je poklicni pripadnik oboro\xc5\xbeenih sil (OS). Je izobra\xc5\xbeen in usposobljen za opravljanje dela in nalog pod\xc4\x8dastnika v enotah in poveljstvih v voja\xc5\xa1ki organizaciji. Kon\xc4\x8dal je ustrezno izobra\xc5\xbeevanje, pridobil \xc4\x8din in je postavljen na dol\xc5\xbenost. Pristojen in poobla\xc5\xa1\xc4\x8den je, da vodi oziroma poveljuje enoti v skladu s formacijo in organizacijo enote v kateri je zaposlen. Sprejel je KODEKS /vrednote P\xc4\x8c/ in ga /jih/ uporablja v delu in \xc5\xbeivljenju. Isto\xc4\x8dasno je \xc4\x8dlan pod\xc4\x8dastni\xc5\xa1kega zbora v katerem zdru\xc5\xbeuje in uresni\xc4\x8duje dolo\xc4\x8dene interese._NEWLINE_Pod\xc4\x8dastnik se mora zavedati svojega mesta in vloge v voja\xc5\xa1ki organizaciji. Vedno mora voditi z osebnim vzgledom, skrbeti za ljudi, za njihove pravice in dol\xc5\xbenosti, za stanje v enoti \xe2\x80\x93 poveljstvu kjer je zaposlen, podajati pobude, predloge in mnenja za izbolj\xc5\xa1anje stanja, skrbeti mora za racionalno porabo virov: \xc4\x8dlove\xc5\xa1kih, materialno \xe2\x80\x93 finan\xc4\x8dnih, energije in \xc4\x8dasa. Pod\xc4\x8dastnik se zaveda, da je ugled njegovega poklica ustvarjen z delom njegovih predhodnikov v dolgem \xc4\x8dasovnem obdobju, v miru in v vojni, z uspehi in izgubami (tudi \xc4\x8dlove\xc5\xa1kih \xc5\xbeivljenj) in da okolje pri\xc4\x8dakuje od njega ustrezno obna\xc5\xa1anje, etiko in rezultate. V tem smislu je pod\xc4\x8dastnik zvest zgodovinskem spominu in pod\xc4\x8dastni\xc5\xa1kem zboru. Boriti se mora, da ugled pod\xc4\x8dastnika \xc5\xa1e dodatno gradi._NEWLINE_Pod\xc4\x8dastnik se mora zavedati, da je najbolj odgovoren za stanje usposobljenosti vojaka \xe2\x80\x93 posameznika in usposobljenosti enote do velikosti voda. Od kakovosti dela pod\xc4\x8dastnikov je neposredno odvisna kakovost in bojna pripravljenost vojske.            _NEWLINE_Po Nato definiciji je pod\xc4\x8dastnik strokovno izobra\xc5\xbeen, usposobljen in discipliniran vodja, ki predstavlja hrbtenico vsake vojske. Je predan odli\xc4\x8dnosti in ponazarja visoko stopnjo voja\xc5\xa1ke kompetentnosti, kot je opredeljena v NCO Professional Military Education Reference Curriculum iz leta 2013. Kompleksnost globalnega okolja in velika hitrost sprememb terjata ve\xc4\x8djo anga\xc5\xbeiranost pod\xc4\x8dastnikov. To je klju\xc4\x8dno za doseganje bolj\xc5\xa1ih tehni\xc4\x8dnih, operativnih in strate\xc5\xa1kih rezultatov in s tem izpolnjevanje vedno ve\xc4\x8djih zahtev nepredvidljivega okolja. Natovi pod\xc4\x8dastniki splo\xc5\xa1no veljajo za \xc2\xbbhrbtenico\xc2\xab\xc2\xa0oboro\xc5\xbeenih sil, zato morajo za soo\xc4\x8danje z dana\xc5\xa1njimi in prihodnjimi izzivi \xc5\xa1e naprej u\xc4\x8dinkovito delovati in se preoblikovati, da Nato ostane pripravljena in odzivna interoperabilna sila. Strate\xc5\xa1ko okolje se je v zadnjih nekaj letih korenito spremenilo in osredoto\xc4\x8denost na sistemati\xc4\x8den razvoj \xc4\x8dlove\xc5\xa1kega kapitala \xc5\xa1e nikoli ni bila tako pomembna. To \xc5\xa1e posebej velja za pod\xc4\x8dastnike (OR), ki predstavljajo ve\xc4\x8d kot 70 odstotkov Natove voja\xc5\xa1ke sile. Dolgoletna tradicionalna in zastarela paradigma u\xc4\x8denja pod\xc4\x8dastnikov, kaj naj mislijo namesto kako naj mislijo, bi v dana\xc5\xa1njih \xc4\x8dasih omejevala njihovo polno intelektualno zmogljivost v okviru zavezni\xc5\xa1tva v \xc4\x8dasu njegovega prilagajanja \xc4\x8dedalje bolj kompleksnemu strate\xc5\xa1kemu okolju. Zato Nato uporablja ambiciozen pristop in metodi\xc4\x8dna osredoto\xc4\x8denost na namen, cilje, strategije, skupno taktiko in ukrepe u\xc4\x8dinkovitosti za pospe\xc5\xa1evanje nemotenega usklajevanja s strate\xc5\xa1ko usmeritvijo zavezni\xc5\xa1tva._NEWLINE_V Slovenski vojski (SV) pod\xc4\x8dastniki opravljajo dela in naloge na pod\xc4\x8dastni\xc5\xa1kih formacijskih dol\xc5\xbenostih v poveljstvih, enotah in zavodih Slovenske vojske. Odgovorni so za izvajanje usposabljanja voja\xc5\xa1kih oseb v individualnih ve\xc5\xa1\xc4\x8dinah, za poveljevanje manj\xc5\xa1im takti\xc4\x8dnim enotam in izvajanje nalog v skladu s predpisi ter usmeritvami nadrejenih. Pod\xc4\x8dastniki opravljajo vodstvene - enotovne, \xc5\xa1tabne in specialisti\xc4\x8dne dol\xc5\xbenosti._NEWLINE_Osnovna oz. za\xc4\x8detna pod\xc4\x8dastni\xc5\xa1ka dol\xc5\xbenost je poveljnik oddelka ali njemu primerljive enote (skupina, posadka). Odgovoren je za u\xc4\x8dinkovito vodenje oddelka in izvajanje prejetih nalog. _NEWLINE_Enotovni pod\xc4\x8dastniki opravljajo vodstvene dol\xc5\xbenosti v poveljstvih, enotah in zavodih Slovenske vojske od ravni voda, njim enakih in vi\xc5\xa1jih enot ter so neposredno podrejeni svojim poveljnikom. Delujejo v okviru pod\xc4\x8dastni\xc5\xa1ke podporne linije (PPL) ter pomagajo in svetujejo poveljnikom glede vseh zadev povezanih z vojaki in pod\xc4\x8dastniki. Imajo vodilno vlogo pri uveljavljanju pravil, reda in discipline v enoti ali poveljstvu. Skrbijo za spo\xc5\xa1tovanje predpisov in ohranjanje standardov. Dolo\xc4\x8dajo ukrepe za izbolj\xc5\xa1anje discipline in voja\xc5\xa1kega obna\xc5\xa1anja voja\xc5\xa1kih oseb. Spremljajo delo vojakov in pod\xc4\x8dastnikov ter zagotavljajo, da ti dosegajo predpisane standarde voja\xc5\xa1kega obna\xc5\xa1anja, usposobljenosti in izurjenosti (individualne voja\xc5\xa1ke ve\xc5\xa1\xc4\x8dine, psihofizi\xc4\x8dne pripravljenosti) zgleda in medsebojnih odnosov. Spremljajo, predlagajo in usmerjajo poklicni oziroma karierni razvoj ter kadrovsko uporabo vojakov in pod\xc4\x8dastnikov. Ponujajo mo\xc5\xbenost pogovora slehernemu vojaku in pod\xc4\x8dastniku. Najvi\xc5\xa1ja enotovna in na sploh pod\xc4\x8dastni\xc5\xa1ka dol\xc5\xbenost je glavni pod\xc4\x8dastnik Slovenske vojske, ki skrbi za delovanje pod\xc4\x8dastni\xc5\xa1kega zbora Slovenske vojske in svetuje na\xc4\x8delniku G\xc5\xa0. _NEWLINE_\xc5\xa0tabni pod\xc4\x8dastniki v poveljstvih, enotah in zavodih Slovenske vojske sodelujejo v procesih \xc5\xa1tabnega dela, kot so oblikovanje dokumentacije, vodenje evidenc, na\xc4\x8drtovanje, spremljanje situacije, spremljanje bojevanja in re\xc5\xa1evanje zadev pod\xc4\x8dastni\xc5\xa1kega zbora na vseh funkcionalnih podro\xc4\x8djih \xc5\xa1tabnega dela znotraj poveljstev in \xc5\xa1tabov. Vi\xc5\xa1ji pod\xc4\x8dastniki sektorjev so v okviru \xc5\xa1tabnih elementov odgovorni za zagotavljanje potrebnega poklicnega razvoja vseh \xc5\xa1tabnih pod\xc4\x8dastnikov ter strokovnosti in profesionalnosti. Vodjem \xc5\xa1tabnih elementov zagotavljajo jasen in zgo\xc5\xa1\xc4\x8den vpogled v delovne procese in standardizacijo. Prav tako slu\xc5\xbeijo kot povezava med \xc5\xa1tabnimi elementi in enotovnimi/glavnimi pod\xc4\x8dastniki, da se zagotovi pretok in pravo\xc4\x8dasnost informacij ter ustrezno delovanje v podporo organizaciji. _NEWLINE_Specialisti\xc4\x8dni pod\xc4\x8dastniki na podlagi pridobljenih splo\xc5\xa1nih, specialisti\xc4\x8dnih ter strokovnih znanj, opravljajo naloge v okviru specialisti\xc4\x8dnih formacijskih dol\xc5\xbenosti. Med specialisti\xc4\x8dne pod\xc4\x8dastnike lahko uvr\xc5\xa1\xc4\x8damo tudi in\xc5\xa1truktorje, vodje programov in u\xc4\x8ditelje, ki delujejo v institucijah voja\xc5\xa1kega \xc5\xa1olstva, \xc4\x8deprav je njihova poklicna pot tesno prepletena z linijo enotovnih pod\xc4\x8dastnikov in PPL._NEWLINE_Pod\xc4\x8dastnik SV se mora kontinuirano izobra\xc5\xbeevati in usposabljati za opravljanje dol\xc5\xbenosti. Zagotavljati mora, da bo po dose\xc5\xbeeni ravni znanj in ve\xc5\xa1\xc4\x8din, enakopraven pod\xc4\x8dastnikom iz drugih vojska. Zavedati se mora, da v tujini predstavlja ne samo sebe ampak svojo vojsko in vse pod\xc4\x8dastnike SV ter, da mora biti odli\xc4\x8den.\n_START_SECTION_\nCitati\n_START_PARAGRAPH_\n\'\'Pod\xc4\x8dastniki so edini strokovnjaki za uporabo, vzdr\xc5\xbeevanje in razvoj najmo\xc4\x8dnej\xc5\xa1ega oro\xc5\xbeja Slovenske vojske. To oro\xc5\xbeje, ki na\xc5\xa1i vojski zagotavlja premo\xc4\x8d na prihodnih boji\xc5\xa1\xc4\x8dih so slovenski vojaki in vojakinje"_NEWLINE_\xc5\xa1tabni prapor\xc5\xa1\xc4\x8dak Janez \xc5\xa0mid, Glavni pod\xc4\x8dastnik Sil SV (2006 -2012)_NEWLINE_\xc2\xbbBiti pod\xc4\x8dastnik ni lahko in pod\xc4\x8dastnik ne more biti vsak. Biti pod\xc4\x8dastnik pomeni samodisciplino, strokovnost in zavzetost, pomeni nenehno odrekanje in skrb za ostale, pomeni steber vojske. Vendar biti pod\xc4\x8dastnik pomeni tudi \xc4\x8dast in ponos, pomeni integriteto in pogum, pomeni zadovoljstvo in strast.\xc2\xa0Zato pod\xc4\x8dastnik ni le poklic, je na\xc4\x8din \xc5\xbeivljenja, je voja\xc5\xa1ka profesija za katero se odlo\xc4\x8di\xc5\xa1 in katero \xc5\xbeivi\xc5\xa1, profesija od katere se pri\xc4\x8dakuje dosledno spo\xc5\xa1tovanje standardov, negovanje vrednot, eti\xc4\x8dnost ter visoka stopnja voja\xc5\xa1kega profesionalizma\xc2\xab _NEWLINE_\xc5\xa1tabni prapor\xc5\xa1\xc4\x8dak Igor Toma\xc5\xa1i\xc4\x8d, Glavni pod\xc4\x8dastnik Slovenske vojske (2009 -2018)'